b'\n_START_ARTICLE_\nEinar Sj\xc3\xb6str\xc3\xb6m\n_START_PARAGRAPH_\nEinar Johannes Sj\xc3\xb6str\xc3\xb6m (15. huhtikuuta 1882 Iisalmi \xe2\x80\x93 24. kes\xc3\xa4kuuta 1923 Helsinki) oli suomalainen arkkitehti._NEWLINE_Sj\xc3\xb6str\xc3\xb6min vanhemmat olivat ylitarkastaja Afred Wilhelm Sj\xc3\xb6str\xc3\xb6m ja Sigrid Lagus. H\xc3\xa4n opiskeli sek\xc3\xa4 Suomessa ett\xc3\xa4 Saksassa ja valmistui arkkitehdiksi Polyteknillisest\xc3\xa4 opistosta (nykyisin osa Aalto-yliopistoa) vuonna 1906. Vuodesta 1908 vuoteen 1919 h\xc3\xa4n omisti toimiston W. G. Palmqvistin kanssa. Toimisto suunnitteli yksityistalojen lis\xc3\xa4ksi Helsinkiin mm. Aatran ja Mercatorin liiketalot. My\xc3\xb6hemmin, erottuaan liikekumppanistaan, Sj\xc3\xb6str\xc3\xb6m suunnitteli mm. Leijona-apteekin rakennuskompleksin ja Suomenlinnan kirkon uusimisen, joka j\xc3\xa4i h\xc3\xa4nen viimeiseksi ty\xc3\xb6kseen. Sj\xc3\xb6str\xc3\xb6min tyyli\xc3\xa4 on kuvattu rauhallisen tasasuhtaiseksi ja uudenaikaiseksi tiiliarkkitehtuuriksi. _NEWLINE_Sj\xc3\xb6str\xc3\xb6min aviopuoliso vuodesta 1909 oli laulajatar Phyllis Eleanor o.s. Mardall. Professori ja taidemaalari Wilho Sj\xc3\xb6str\xc3\xb6m oli h\xc3\xa4nen veljens\xc3\xa4 ja brittil\xc3\xa4istynyt arkkitehti Cyril Mardall h\xc3\xa4nen poikansa.'